# בית הספר הריאלי

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
סמל בית הספר
מבנה בניין הכיתות התיכוניות בהדר, שהפך לסמל בית הספר

בית הספר הריאלי העברי בחיפה, הידוע בשמו המקוצר בית הספר הריאלי ואף הריאלי, הוא בית ספר פרטי בחיפה. הוקם על בסיס בית הספר "אבטליה", של פנחס כהן, על ידי הוועד הפועל הציוני על רקע מלחמת השפות, במחאה על החלטת המכון היהודי לחינוך טכני לבחור בגרמנית כשפת ההוראה של המקצועות המדוייקים בארץ ישראל ובפרט בטכניון. נפתח בדצמבר 1913, ומנהלו הראשון היה ד"ר ארתור בירם. הערכים המקוריים שהנחו את ביה"ס היו ציונות, משמעת, והגשמה עצמית, לאומית וחברתית. הסניף הראשון של ביה"ס הוקם בשכונת הדר בחיפה.

## [עריכה] השנים הראשונות

עם פריצת מלחמת העולם הראשונה, בשנת 1914, בירם התגייס לצבא הגרמני, ושירת בתחנת הרכבת בעפולה. במקומו מונה למנהל יוסף עזריהו. בשנת 1919 חזר בירם לנהל את ביה"ס. בשנות העשרים נוסד שבט הצופים "משוטטי בכרמל". בשנת 1924 נפתחו שתי כיתות עליונות (י"א ו-י"ב) ונפתחה מגמה הומניסטית (במקביל למגמה הריאלית). באותה שנה נקבעה סיסמת ביה"ס - "והצנע לכת". הצירוף לקוח מספר הנביא ישעיהו, ומבטא את שאיפת המוסד לחינוך לצניעות.

במהלך שנות השלושים הגיע מספר התלמידים ליותר מאלף, נפתחו סניפים חדשים - יסוד במרכז הכרמל ותיכון באחוזה, ונרכשו אדמות בהדר ובאחוזה. בשנת 1936 החלו שיעורי הגדנ"ע, ובשנת 1938 הונהגה תלבושת אחידה. בשנים 1940 - 1948, עקב מלחמת העולם השנייה והמאבק להקמת המדינה, הלימודים התקיימו במשמרות, והתלמידים הבוגרים גויסו לשנת שירות.

בשנת 1948 בירם פרש מניהול ביה"ס (בגיל 70), ומונה ליו"ר מועצת המנהלים. במקומו מונה יוסף בנטויץ. במהלך שנות החמישים הוקם סניף בית בירם (חטיבה עליונה), ובשנת 1953 נוסדה הפנימיה הצבאית.

בשנת 1955 בנטויץ התפטר, ובמקומו מונה למנהל יצחק שפירא, אחיו של הסופר ש. שלום. במהלך שנות כהונתו שונה מבנה ביה"ס (שש כיתות יסוד ושש כיתות תיכון), נפתחו כיתות התיכון במרכז הכרמל, ונפתחו מגמות לימוד נוספות.

## [עריכה] השנים המאוחרות

בשנת 1983 שפירא פרש, ומונה לנשיא ביה"ס. במקומו מונה למנהל ד"ר ישעיהו תדמור, בוגר ביה"ס. בתקופת כהונתו פותחו תוכניות חינוכיות לדמוקרטיה, דו-קיום, ציונות והכנה לשירות בצה"ל.

בשנת 1996 תדמור סיים את תפקידו, על רקע ביקורת קשה מצד הורי התלמידים, בנושאים כספיים וניהוליים. במקומו מונה למנהל רון כתרי, בוגר ביה"ס. בתקופת כהונתו נערכו שינויים במבנה הניהולי של ביה"ס, טופח מערך המחשוב, והושם דגש על עקרונות השיתוף, השקיפות והפתיחות.

בשנת 2000 מונה כתרי לתפקיד דובר צה"ל, בדרגת תא"ל. במקומו מונתה למנהלת נילי אלדר. בשנת 2002 חזר כתרי לתפקיד המנהל.

בשנת 2004 הוקם במסגרת ביה"ס גן חובה (הריאליגן).

## [עריכה] מבנה ביה"ס

בית הספר רשום כחברה בע"מ, ומוכר כמוסד ללא כוונת רווח (מלכ"ר). חבר הנאמנים של ביה"ס מונה ארבעים חברים, והוועד המנהל מונה תשעה חברים. לצידו של המנכ"ל מכהנים שני סגנים: סמנכ"ל לפדגוגיה (חינוך), וסמנכ"ל למינהל וכספים. בהנהלת ביה"ס חברים גם ששת מנהלי הסניפים (מרכז, יסוד ותיכון באחוזה, יסוד ותיכון בהדר, ובית בירם).

בביה"ס לומדים מעל 3,000 תלמידים, ביותר מ-100 כיתות. מחזור הבוגרים מונה מדי שנה כ-350 תלמידים. סגל ביה"ס כולל מעל 350 עובדים. בין בוגריו הבולטים נמנים עזר ויצמן, אמנון ליפקין שחק, עמרם מצנע, מתן וילנאי, גבי אשכנזי, שמואל ארד,אהוד מנור שגם כתב את המנון הריאלי "הצנע לכת" לשיר הכנסו לאתר של הריאלי(קישור למטה) ורבים אחרים.

בין מקצועות הבחירה שנלמדים לבחינות הבגרות: אמנות, כלכלה, ערבית, פסיכולוגיה, תיאטרון, תקשורת, ביוטכנולוגיה ולימודי המזרח התיכון.

## [עריכה] סניפים

- מרכז הכרמל - יסוד וחטיבת ביניים (כיתות א' עד ט'). מתמקד במדע, טבע וסביבה (מטו"ס).

- אחוזה - יסוד וחטיבת ביניים. מתמקד במנהיגות ובתקשורת.

- הדר - יסוד וחטיבת ביניים. מתמקד במדעים ובאמנויות.

- בית בירם - חטיבה עליונה (כיתות י' עד י"ב).

## [עריכה] קישורים חיצוניים

- אתר בית הספר

- אתר הבוגרים

מקור: http://he.wikipedia.org../../../%D7%91/%D7%99/%D7%AA/%D7%91%D7%99%D7%AA_%D7%94%D7%A1%D7%A4%D7%A8_%D7%94%D7%A8%D7%99%D7%90%D7%9C%D7%99.html

קטגוריות: בתי ספר | חיפה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש